ועדת העבודה, הרווחה והבריאות, כנסת 17, פרוטוקול מספר 175, 2007-02-21 10:00

משה שרוני: אדוני השר, חברי-כנסת, אורחים נכבדים, אני מתכבד לפתוח את הישיבה בנושא דיווח שר התמ"ת, אלי ישי, על תכנית ויסקונסין.

משה שרוני: אדוני השר, אני מבקש למסור לאדוני כי חברי-הכנסת גילו מעורבות רבה ועקבו מקרוב אחר הפעלת תכנית ויסקונסין.

משה שרוני: חבר-הכנסת בארכה אף הגיש הצעה לסדר בנושא.

משה שרוני: אני מבקש להזכיר שהישיבה הזאת נקבעה כבר לפני מספר רב של חודשים ובשל אילוצים אלו ואחרים נדרשנו לדחות אותה.

משה שרוני: אני מבקש מן השר לפרוס בפני הוועדה את הלקחים שהופקו מהפעלת התכנית מאז אוגוסט 2005, אני מבקש מכב' השר לחשוף בפני הוועדה את עמדותיו וכוונותיו לגבי המשך הפעלת התכנית, ואם יש כוונה להרחיב אותה על מספר גדול יותר של דורשי עבודה.

אליהו ישי: תודה רבה אדוני היו"ר, חברי-הכנסת, אורחים נכבדים.

אליהו ישי: זה לא סוד שאני מכיר את הרעיון של התכנית עוד מלפני למעלה מעשור כי הייתי שר העבודה והרווחה וכבר אז סברתי ואמרתי שהתכנית שמציעים היא תכנית בעייתית.

אליהו ישי: הרעיון להביא לכך שאנשים יעברו לתעסוקה הוא רעיון נכון, אני לא מכיר אדם שיטען כנגד הרעיון לשלב ולמצוא מקום עבודה לאנשים מובטלים.

אליהו ישי: אין דבר יותר חשוב, אין דבר יותר קשה ונורא מזה, אדם שמחוסר עבודה ומובטל נחשב כמת.

אליהו ישי: הרעיון לשלב אנשים בעבודה הוא רעיון נכון מאין כמוהו.

אליהו ישי: ההתמקדות הייתה צריכה להיות על אלה שכן מסוגלים לעבוד.

אליהו ישי: עם כניסתי למשרד התחלתי בבדיקות, הן בסיורים בשטח והן בבדיקות במשרד.

אליהו ישי: גיליתי מספר ליקויים שלא סבלו דיחוי, הודעתי שאני מקים ועדה, דבר שבאמת לא היה נהוג מעולם, במהלך הפיילוט ביקשתי להקים ועדה דחופה על-מנת להקל על האוכלוסייה שסובלת סבל רב.

אליהו ישי: התחושות שלי מהשטח הן עפ"י קריאה מדוח מבקר המדינה ודוח ברוקדייל.

אליהו ישי: הלכה למעשה לפי דוח ברוקדייל, למעשה ממספרים, אז כ-9, 8 אחוז כן יושמו בעבודה, אבל עבודות מורכבות, עם שכר נמוך ללא תנאים וכד'.

אליהו ישי: ו-6 אחוז הנוספים ששולבו בעבודה זה אנשים כבר עם חצאי משרה שהם בלאו הכי עם רצון לעבוד והיו עובדים.

אליהו ישי: אין אדם אחד סביב שולחן הזה שיבוא ויאמר, אני לא רוצה למצוא מקומות עבודה למובטלים.

אליהו ישי: כל אחד באמת רוצה למצוא עבודה לכל מי שפונה לכך וזה תפקידו וזו גם חובתנו.

אליהו ישי: משתמשים הרבה ובצדק באמירה של הרמב"ם, שהדרגה הגבוהה ביותר בצדקה, יותר מאשר לתת סל מזון, להקים ארגונים ובתי תמחוי ולהאכיל אנשים, ולתת להם מצרכים כל שבוע, מצווה יותר גדולה היא למצוא לו מקום עבודה כדי שיחיה בכבוד, גם הוא וגם שהדור הבא שלו יראה שאבא עובד.

אליהו ישי: יש פה כמה ליקויים קשים וחריפים מאוד כמו הליקוי של המודל הכלכלי, שגם פה האוצר הסכים לבטל לגמרי את המודל הזה.

אליהו ישי: מודל כלכלי ששוללים קצבה כעונש או עפ"י זה יקבלו המרכזים את הרווחים, זה פשוט דבר נורא ולא מתקבל על הדעת.

אליהו ישי: הרווחים צריכים לבוא כתוצאה מהשמה, כמה השמת אנשים בעבודה ובאיזה עבודה, לפי תלוש משכורת ולפי גובה המשכורת, לאחד שמקבל 2,000 ₪ או שכר מינימום או יותר, זה פרמיות אחרות.

אליהו ישי: העבודה היא לא קלה, העבודה כמובן מממנת בהרבה זכויות.

אליהו ישי: ואני מתכוון לאלה עד גיל 45 שהם בריאים, זאת אומרת, גם אלה המוגבלים, אם בנפשם ואם במגבלות פסיכו-סוציאליות כאלה ואחרות או חברתיות או מגבלות פיזיות או נפשיות כאלה ואחרות, צריכים לעבור אבחון ממלכתי מקצועי על-ידי גורם ממלכתי שיבחן את המסוגלות שלהם, את היכולות שלהם לעבוד ולהשתלב בעבודה ובאיזו עבודה, צריך לבוא עם תכנית מסודרת ומפורטת שתקבע לאיזה מסלול להיכנס לעבודה.

אליהו ישי: המדינה מרוויחה שני דברים: קודם כל, תרבות עבודה, אנחנו מחדירים להם תרבות עבודה לדורות הבאים, האבא הולך לעבוד, לא שוללים את הקצבה, יעבוד בחצי משרה, ברבע משרה, בשלושת רבעי משרה, במשרה מלאה.

אליהו ישי: הרווח העצום הגדול הוא מעל הכל שהוא כבר לא יהיה מתחת לקו העוני.

אליהו ישי: אני יכול במסלול כזה בתוך שנה, שנתיים, להוציא מתחת לקו העוני לפחות 50 אלף איש, אם לא יותר.

אליהו ישי: והדבר השני, תרבות עבודה.

אליהו ישי: פה כן להכניס לתרבות עבודה את אותם אנשים כדי שהדור הבא שלהם יראה שהנה, אבא כן הולך לעבוד.

אליהו ישי: אבל בשלילת קצבה – הדבר הוא לא נכון ולא צודק וגם לא הגיוני.

אליהו ישי: גם ענישה – אין ענישה כזאת שמי שלא מגיע, מורידים לו את הקצבה.

אליהו ישי: אדם לא הגיע יום – מורידים יום; לא הגיע שבוע – מורידים שבוע לכאורה, אלא אם כן יש לו אישורים רפואיים.

אליהו ישי: אבל בגלל יום, יומיים, שלושה, שוללים לגמרי את הקצבה, זה לא הגיוני.

אליהו ישי: בסה"כ מדובר ב-1,300 ₪ שזה בדיוק המחיה של אותם אנשים.

אליהו ישי: לצערי הרב, מדובר באלפים רבים של אנשים שהיום הגיעו לחרפת רעב, לא יכולים לשלם אפילו חשמל וזה מדיר שינה מעיניי.

אליהו ישי: אלפי אנשים ישנים בלי אוכל, לאלפי אנשים אין את הפרוטות לשלם את החשמל ואת המים, לא פעם לאחר ביקור במרכזים נכנסתי לאוטו עם דמעות בעיניים.

אליהו ישי: אלה דברים קשים מאין כמוהם.

אליהו ישי: אני בדיונים מתקדמים, אני מקווה גם עם האוצר, גם עם משרד רה"מ, גם בדיון שנפגשתי עם רה"מ, עם חברי-כנסת מסיעות שונות, לגבי התכנית.

אליהו ישי: ואני מקווה אדוני היו"ר וחבריי חברי-הכנסת שאנחנו נבוא באמת בעזרת השם ונצליח להביא לתכנית טובה, אוהדת, ידידותית, שבאמת תהיה אהודה על כולם.

אליהו ישי: אנחנו הולכים לסיים לקראת פורים.

משה שרוני: תכנית משופרת?

אליהו ישי: לא, תכנית חדשה.

אליהו ישי: אנחנו מתקרבים לפורים, בפורים כתוב על מרדכי היהודי שבכל אופן עשה את המהפך, בהתחלה כולם כעסו על מרדכי שהוא לא כרע ולא השתחווה להמן הרשע כי כתוצאה מכך המן הרשע החליט להשמיד את כל היהודים מנער ועד זקן וטף ונשים ביום אחד.

אליהו ישי: מרדכי היהודי נשאר בשלו למרות שהם רצו להרוג את כל העם היהודי ולהעביר אותם מדתם.

אליהו ישי: ומרדכי היהודי בסופו של דבר זכה והצליח וכתוב: "מרדכי היהודי יושב מלפני המלך בלבוש מלכות ונתמנה למשנה למלך".

רן מלמד: אפשר רק הבהרה, אדוני השר כשאתה מדבר על סגירת התכנית, מתי?

משה שרוני: אדוני, אני מבקש, אם אתה רוצה זכות דיבור, אני אתן לך ולא להפריע לאף אחד.

משה שרוני: יש תרבות הקשבה כאן, תודה.

אליהו ישי: אני מאמין ומקווה שפה באמת יהיה רצוי לכל אחד משום שזה דבר טוב.

אליהו ישי: כולם רוצים שאנשים יעבדו וכולם מעוניינים למצוא מקומות עבודה למי שמובטל.

אליהו ישי: וגם המובטלים מעוניינים למצוא עבודה בתנאים טובים ובעבודה שהם באמת מסוגלים לבצע ולהשתכר בצורה מכובדת.

אליהו ישי: במקרה הזה אולי נגיע לכולם.

אליהו ישי: בהתחלה זה יהיה הרוב, כי יש כאלה שלא יבינו מה רוצים מהם, אבל לאחר שישלבו אותם בעבודה – אין לי ספק שהם יהיו מאושרים.

אליהו ישי: אני בכל מקרה הודעתי שאני לא מוריד את התכנית, אני רוצה לפתוח בתיאום עם הממשלה כמובן, בתכנית חדשה, עפ"י הפרמטרים שמוגדרים.

מוחמד ברכה: מה זאת אומרת תיאום עם הממשלה?

אליהו ישי: אני צריך להביא לאישור לממשלה, אני לא יכול להתמודד עם הממשלה, אני יכול להצביע עם חבריי בסיעה, צריכים רוב בממשלה ולכן אני ממש מודה לך על ההצעות שלך אלי, ואני אשתמש גם בהצעות שלך וגם מעט בניסיון שלי ובעיקר בעזרת השם, להביא באמת לתכנית חדשה, טובה שגם חברי הכנסת וגם הארגונים החברתיים, אני מאמין שבסופו של דבר אתם תברכו עליה.

אליהו ישי: תודה רבה.

מרינה סולודקין: תודה רבה ליו"ר הוועדה.

מרינה סולודקין: אני רוצה לומר שאנחנו חברי-הכנסת במאבק נגד תכנית ויסקונסין יותר משנה וחצי.

מרינה סולודקין: עשינו שמיניות באוויר.

מרינה סולודקין: היינו בוועדת כספים בתת ועדה, בוועדת עלייה וקליטה, בוועדת עבודה ורווחה, בוועדה לביקורת המדינה.

מרינה סולודקין: ויש לנו מזל שהגיע לראשות המשרד תעשייה, מסחר ותעסוקה, מר אלי ישי, בגלל שנוצר צורך בעזרה של הרשות המבצעת ואני מאוד שמחה על דבר מאוד חשוב ששמעתי מאדוני השר.

מרינה סולודקין: התכנית נכשלה וצריכים לסגור את תכנית ויסקונסין.

מרינה סולודקין: כל סוג של עבודה אנחנו יכולים לעשות בארץ, זה לא ענישה, אמרתי עבודה עברית.

מרינה סולודקין: לפני יותר ממאה שנים אמרו את הדבר הזה.

מרינה סולודקין: אני גם עומדת על זה שבעזרת השר ובעזרת השם,

סופה לנדבר: תחזירי אותנו בתשובה עוד מעט.

מרינה סולודקין: סופה, אנחנו שתינו נלך לש"ס, בזה אנחנו שותפות, נכון?

סופה לנדבר: לא, לש"ס אנחנו לא נלך, אבל אותך אנחנו נברך.

אליהו ישי: להפך, היא הלכה בדרך הנכונה בשלב הזה.

מרינה סולודקין: כדי להדגים מה זה ויסקונסין, לפני מספר שבועות פנה אליי פסיכיאטר, עולה חדש טרי, בגיל 60, שברוסיה זה גיל פרישה לפנסיה ולקחו אותו לוויסקונסין.

מרינה סולודקין: סופה, את לא יכולה לתאר מה אמרו לו שהוא צריך לעשות, הוא צריך ללמוד להיות טבח.

מרינה סולודקין: אז מה שאני אומרת לכם, פגעו גם בפרנסה של האנשים וגם בכבוד העצמי וגם לא מבינים כלום.

מרינה סולודקין: ומה שאני מבקשת גם מכב' השר, גם ממחלקת התעסוקה, לחשוב על הסבה מקצועית לאנשים שהם בגיל 50 פלוס, אבל במקצוע מכובד, קשור למקצוע הקודם ולהבין שאנשים יודעים איך לעבוד, אוהבים לעבוד וצריך ליזום מקומות עבודה חדשים.

מרינה סולודקין: תודה.

מוחמד ברכה: תודה אדוני.

מוחמד ברכה: אני רוצה להודות ליו"ר הוועדה על כינוס הדיון החשוב הזה.

מוחמד ברכה: אני רוצה לברך את השר אלי ישי על הדברים שהוא אמר, זה לא היה חידוש בשבילי, אנחנו שמענו את זה גם בוועדה לביקורת המדינה וגם מעל בימת הכנסת וגם בכלי התקשורת.

מוחמד ברכה: ואני חושב שהכיוון הוא בעקרון הוא כיוון נכון.

מוחמד ברכה: אני רואה חשיבות רבה לעובדה שהמדינה תיתן מענים בהשמת אנשים בעבודה ובייצור מקומות עבודה, וכיוון המחשבה הוא נכון אבל אני רוצה להעמיד בפני השר שלוש סוגיות שאני חושב שצריך להבטיח אותן.

מוחמד ברכה: דבר ראשון, התכנית החדשה צריכה להיות באחריות המדינה.

מוחמד ברכה: כסף ציבורי לא צריך להתגלגל לפתחן של חברות שמטרתן להרוויח אלא כסף ציבורי צריך שיוצא על-מנת לממש את זכותם של האנשים לקבל עבודה או לקבל הבטחת הכנסה ובעיקר לחיות בכבוד.

מוחמד ברכה: זה דבר אחד.

מוחמד ברכה: על כן אני מברך על הכיוון, אני מאוד מבקש מהשר שייקח בחשבון את הנקודות שהעליתי.

מוחמד ברכה: הכסף הציבורי לציבור, האחריות היא של המדינה, המטרה העיקרית לשלב בעבודה ולא לייצר נתיבי מילוט מאחריות לגורלם של אנשים.

מוחמד ברכה: תודה רבה.

חיים אמסלם: אדוני היו"ר, חברים, כמובן אני רוצה לברך את שר התמ"ת, הרב אליהו ישי שהוא גם יו"ר המפלגה שלי, על החלטות אמיצות בכלל שהוא לקח בכל הנושא הזה של תכנית ויסקונסין, שכולנו יודעים שישבו פה מספר פעמים בדיונים ואנחנו יודעים על הלחצים ועל הקשיים שהיו.

ואסל טאהא: אדוני היו"ר, אני מצטרף גם לברכות על עמדתו של השר כלפי התכנית האומללה הזאת שבסופו של דבר היא מהווה מענה לכל אלה שמחו נגדה, אם זה בהפגנה ואם זה בכל פעילות אחרת במאבק נגד התכנית הזאת, שהיא באמת באה כשוט מעל ראשם של העובדים.

ואסל טאהא: אנחנו היינו עדים, אדוני השר, למקרים טראגיים בנצרת שאחד העובדים נפטר בתוך המרכז מהלחץ הנפשי הכבד שהופעל נגדו ונגד שאר העובדים שם.

מרינה סולודקין: גם פאינה סלוצקין.

סופה לנדבר: גם באור עקיבא.

ואסל טאהא: אדוני השר, ההצהרה שלך שהתכנית נכשלה זה מענה, זה טוב, אני מברך אותך שהגעת למסקנה הזאת.

ואסל טאהא: את זה שמענו.

ואסל טאהא: זה לא חדש וזה חדש שאנחנו שומעים כאן שיש תכנית חדשה.

ואסל טאהא: בתכנית חדשה אנחנו מחויבים כנציגי ציבור לומר את דעתנו לפני שהיא תצא לדרך.

ואסל טאהא: אני מצטרף לדבריו של חה"כ בארכה, התכנית צריכה להיות בידיה של המדינה ולא בידי אנשים פרטיים.

ואסל טאהא: המדינה יכולה ליצור מקומות עבודה.

ואסל טאהא: יש עשרות ורבבות עובדים זרים במדינה שעובדים על חשבון העובדים המקומיים, ויש צורך כאן להעדיף את העובד המקומי.

ואסל טאהא: אולי שכרו יהיה יותר גבוה, השכר הוא הקובע כאן, מחפשים כוח עבודה זול, אבל כוח עבודה זול בסופו של דבר זו מגיפה.

אליהו ישי: גם המדינה רוצה להוציא את העובדים הזרים ואני מוכרח לומר שמספר העובדים הזרים הולך ופוחת וזה ירד למספרים מאוד שוליים באופן יחסי לכוח העבודה במשק.

ואסל טאהא: אדוני השר, דיברת על תכנית חדשה, לא דיברת על מהותה, על הכיוונים שלה.

ואסל טאהא: אנחנו מקווים שהכיוונים יהיו כפי שאתה חושב, כפי שאנחנו חושבים.

ואסל טאהא: ורק אם אפשר לשאול, מתי תיושם התכנית הזאת?

סופה לנדבר: אבל יחד עם זאת, אני חושבת שאתה עשית דבר נכון מאוד.

סופה לנדבר: קיבלת פרויקט עם ליקויים רבים שלא ניתנים לתיקון והאפשרות היחידה היא רק לסגור.

סופה לנדבר: בתחילת הקדנציה אני וחבריי הגשנו כמה חוקים ואחד מהחוקים שלי דיבר על סגירת תכנית ויסקונסין.

סופה לנדבר: היה כאן מסע של חברי כנסת וחה"כ ליה שמטוב שהחתימה 83 ח"כים, ואתה פעלת בבת אחת לאחר מחשבה של שנה, לאחר פגישות עם אנשים, אתה ראית מקרוב את הסבל ואיך שהעליבו את האנשים.

סופה לנדבר: אני מברכת אותך ואני יודעת שהרגש שלך בא מתוך הבעיה עצמה, אתה מהר מאוד הבנת שקיימת שם בעיה.

סופה לנדבר: מדינה אחראית קודם כל צריכה לפתח מקומות תעסוקה, לפתח קורסים להכשרה ואחר-כך לשלוח אנשים לעבודה.

סופה לנדבר: יתר הדברים הם אומללים, קשים וטוב שהתכנית הזאת נמחקת ואני חושבת שאני שוב צריכה לברך אותך ולהגיד תודה רבה מתוך הציבור שאנחנו מייצגים, תודה רבה שעשית את הדבר הזה.

גאלב מג'אדלה: אדוני היו"ר, עמיתי השר, חבריי חברי-הכנסת, מוזמנים יקרים.

גאלב מג'אדלה: אני מציע שאנחנו נזכור מאיפה זה בא, זה בא מהממשלה שלנו.

גאלב מג'אדלה: אנחנו נפגשנו עם רה"מ היום, שר התמ"ת בעבר עם חברי-הכנסת הערביים והעמדנו אותו על הקושיות ועל הבעיות ועל ההתמרמרות, בתחילת התכנית, ממש בשבועות הראשונים של התכנית.

גאלב מג'אדלה: כולנו הכרנו את זה מקרוב, לא קראנו מהעיתון, כל אחד מאתנו ליווה מרכז זה או אחר כי האוכלוסייה שלו נמצאת שם.

ואסל טאהא: זה אתה אמרת, אני לא אמרתי את זה, אני אמרתי שחייבים להפסיק את זה עוד לפני שזה התחיל.

גאלב מג'אדלה: אני אמרתי את זה, אני מדבר בשמי.

גאלב מג'אדלה: אבל קחו את העניין ברצינות, תלוו את התכנית, תבדקו איפה הבעיות, אנחנו מוכנים גם לסייע לכם כדי להפוך אותה ליותר ידידותית, יותר רלוונטית, יותר מתחשבת, יותר נכונה לציבור האמיתי שהיא צריכה לטפל בו.

גאלב מג'אדלה: כי לא יעלה על הדעת שיביאו אישה בת 62, 59, שלא יכולה לעלות עשר מדרגות, למרכז בקומה שלישית וכבר בחצי השעה הראשונה היא לא יכולה לשבת באותו מקום.

סופה לנדבר: מה היא עשתה בנושא כשהיא ראתה את זה?

גאלב מג'אדלה: המליצה למי שצריך את ההמלצות שלה.

גאלב מג'אדלה: אני מאוד שמח שאתה המשכת בעקביות, אני גם מאוד שמח שאתה אומר שאנחנו רוצים להביא תכנית חדשה, אבל אני אומר לך כרגע, תכנית חדשה צריך להביא אותה ברוחב לב שאמרת, ידידותית, אמיתית, גם מעשית יישומית, אבל היא צריכה להיות מוכנה מהר מאוד מכיוון שבתקופת הביניים יכולים להיפגע אנשים, יכולים להיפגע מטופלים שהם זכאים לטיפול.

גאלב מג'אדלה: יכולים גם להיפגע אנשים לא בידם.

משה שרוני: אנחנו מדברים על העבר, יש לנו עתיד כבר.

גאלב מג'אדלה: לכן אני אומר שאנחנו חייבים גם להיות קשובים עכשיו בתקופת הביניים מה קורה כדי שחלילה לא להוסיף נזק על נזק שנגרם.

גאלב מג'אדלה: אני שמח שאתה באמת לקחת את העניין לידיים ובעקביות גדולה.

גאלב מג'אדלה: ואני שמח שאתה מודע לבעיות ממש לעומק ואתה קשוב לחברי-הכנסת שמביאים את הדברים מהשטח ומציגים את הבעיה ועומדים על שורשה באופן אמיתי, ענייני.

גאלב מג'אדלה: כי לנו יש עניין שכולנו ניתן כתף כדי לסייע לאוכלוסייה הזאת לצאת למעגל העבודה במידת האפשר והיכולת.

רן מלמד: אני רוצה קודם כל לברך את השר על הפעילות שלו בנושא של התכנית.

רן מלמד: מאז שהוא נכנס לתפקידו בשנה האחרונה באמת הייתה פעילות של שינויים מאוד רבים.

רן מלמד: אני רוצה לנצל את ההזדמנות הזאת אבל להצביע באופן די מאשים על האוצר שלמרות ההקלות שהומלצו בוועדת תמיר כבר בחודש אוקטובר, עשה ניסיונות שונים ומשונים כדי לעכב את האישורים של ההקלות האלה במשך ארבעה חודשים ונגרם נזק מאוד גדול למשתתפים.

רן מלמד: אני מקווה שפעולות אחרות שאתה מתחיל לעשות אדוני, לא יעוכבו על-ידי האוצר בהמשך.

רן מלמד: הנקודה השניה שאותה אנחנו מבקשים לברר.

רן מלמד: אנחנו יודעים בוודאות שמה שהיה כהנחיה לחברות עד היום, היה לפעול לשלילת גמלה, במידה והתכנית הזאת ממשיכה עד יולי או מעבר לזה, האם משנים את המודל והופכים אותו להשמות ולא שלילות?

רן מלמד: אני הייתי מבקש בשם כל אלה שמעל גיל 45 ועדיין חושבים שהם יכולים לעבוד, לא לשכוח אותם.

נמרוד אמזלק: אנחנו עובדים ביחד עם סנגור קהילתי בפרויקט המעקב אחר תכנית ויסקונסין, ואתה מן הסתם יודע שאנחנו גם היינו מעורבים מאוד בגיבוש הצעת החוק וגם בעתירה לבג"צ נגד הארכת החוזים.

נמרוד אמזלק: ראשית, אנחנו מאוד רוצים לברך את השר על עמדתו העקבית והנחושה בעניין הזה.

נמרוד אמזלק: אנחנו שומעים מכב' השר שהוא הולך לסגור את התכנית.

נמרוד אמזלק: מצד שני פרקליטות המדינה גם בשם משרד התמ"ת מודיעה לבג"צ שהתכנית תוארך.

נמרוד אמזלק: אנחנו מבקשים הן בשם המשתתפים שאנחנו עובדים אתם, הן בשם הארגונים והן בשם מינהל תקין, חשוב מאוד לומר בצורה ברורה קבל עם ועדה, התכנית הזאת במתכונתה הנוכחית מסתיימת בתאריך כך וכך, החתימה שלי כשר התמ"ת לא תופיע על חוזה החברות האלה מכיוון שהתכנית שהן כרגע מעורבות בה היא תכנית שנכשלה, כפי שאתה ציינת, ועל כן היא לא תוארך.

דוד קשני: אני קודם כל מברך את כב' השר וגם את כב' השר ראלב מג'אדלה, יש לכם כבר כוח להשפיע בממשלה על התכנית החדשה.

דוד קשני: אני מבקש ממך שני דברים, בגליל ובנגב יש אוכלוסייה גדולה מאוד של המגזר הערבי, היה פעם טקסטיל ואנשים עבדו שם.

דוד קשני: העתיקו אותם לירדן או לסין או למקום אחר.

דוד קשני: אני מבקש ממך לעשות כל מאמץ על-מנת להחזיר את זה לאותם הכפרים.

דוד קשני: אפילו אם זה עולה כסף למדינה, זה כדאי.

דוד קשני: היום המגזרים האלה לא עובדים בכלל, הם גם לא יסעו למרחקים לעבוד לא בתכנית הזאת ולא בתכנית השניה.

אסמא אגמאדה: אנחנו כעמותת "מען" נאבקים עם משרדי הממשלה השונים, נאבקים בכוונות של משרד החקלאות והלובי של החקלאים לייבא עוד שלושת אלפים פועלים תאילנדים במקום להכניס נשים ערביות מהמשולש ומהצפון שהעוני שם הוא מחפיר והאבטלה היא 83 אחוזים מהנשים הערביות.

אסמא אגמאדה: אנחנו נתקלים בלובי ובכובד של בעצם הרווח שהוא מעל הכל.

אסמא אגמאדה: והמדינה לא הסירה את ההחלטה הזאת ואני לא שמעתי שמשרד התמ"ת קפץ ועמד על הרגליים האחוריות למנוע את ההחלטה לייבא עוד שלושת אלפים פועלים תאילנדיים שזה בעצם לסגור עוד שלושת אלפים מקומות עבודה שאולי אנשים מוויסקונסין שאני מתנגדת לה כל-כך, יכלו לפחות תיאורטית להיכנס אליהם.

אסמא אגמאדה: בסופו של דבר, בתכנית הזאת שמים את כל הכוח לשלב אנשים בעבודה, קודם כל צריך לשים את כל הכוח, להכין את התשתית לעבודה.

סופה לנדבר: אני יודעת שבחוזה משנה חתומה, ככה נאמר לנו בוועדת כספים שכדי לצאת מהתכנית, היא צריכה לשלם פיצויים לחברות.

משה שרוני: לא ניכנס לזה כרגע.

סופה לנדבר: אתה יכול לגלות לנו מה הסכום?

אליהו ישי: אני עדיין לא יודע.

משה שרוני: תעשי שאילתא.

סופה לנדבר: לא שאילתא, אני רוצה חקירה פרלמנטרית.

עלי סאלם: אדוני השר, אני מברך על ההחלטה והוועדה על ההחלטה.

עלי סאלם: אני מזמין אתכם לנצרת לחזות בהשפלה שגורמים לאנשים.

עלי סאלם: לצערי הרב מתייחסים לא כאל בני-אדם, אני חי עם האנשים.

עלי סאלם: המנכ"לית תרצה, יושבת כאן, גם נצרת ונצרת עלית.

עלי סאלם: בהתחלה אמרו שהם ייקחו את האנשים לארבעה חודשים להדריך אותם כדי להכניס אותם לעבודה, לאחר שישבו כ-10 שנים, 15 שנים ללא עבודה ואחר-כך ילוו אותם במפעלים מספר חודשים.

אליהו ישי: נציג האוצר רוצה לומר משהו.

רביב סובול: ראשית, אני חייב להגיד שלמעט המחלוקת אולי המאוד מהותית שיש לנו עם שר התמ"ת לגבי השאלה האם התכנית הצליחה או לא הצליחה ואנחנו מפרשים את הנתונים בצורה שונה לחלוטין, בסה"כ הם עומדים הרבה מעבר לציפיות ומעבר להצלחה ותוצאות של תכניות מקבילות להן בעולם בתקופה המאוד קצרה של התכנית.

משה שרוני: תלוי בזווית.

סופה לנדבר: הצלחה גדולה וגם בושה גדולה.

מרינה סולודקין: אם אני שומעת על הצלחות אז נביא אנשים לרחובות.

רביב סובול: בחודשים האחרונים אנחנו עובדים בשיתוף עם משרד התמ"ת על מנת לעמוד בעקרונות שכב' השר התווה אותם, לנסות לזהות את אותה אוכלוסייה שאכן יכולה לעבוד ולמקד את האנשים באוכלוסייה הזאת.

רביב סובול: מאידך גיסא לזהות את האוכלוסייה שיותר מתקשה ולנסות לבנות לאוכלוסייה הזאת מסלולים.

מוחמד ברכה: יש לכם אינדיקציה לגבי הכסף שהושקע על-ידי המדינה, כמה הלך ל"קליינטים" לאותם אנשים וכמה הלך לחברה?

מרינה סולודקין: מפסיכיאטר לטבח זה לוקח הרבה כסף.

רביב סובול: אני מוכן להביא לך בדיוק את הנתונים, כמה "בודדים".

מוחמד ברכה: באחוזים.

רביב סובול: אנחנו יודעים מסך ההשקעה בתכנית.

סופה לנדבר: מה זה בודדים?

סופה לנדבר: הרי אתה יודע לדבר במספרים, תדבר תכל'ס.

משה שרוני: הוא ישלח לכם בכתב את כל הדברים האלה.

רביב סובול: אני יכול לתת לכם בדיוק את הנתונים מה "הרווח" הגדול שעשו אותם זכיינים.

מוחמד ברכה: למה החברות נמנעות מלתת תשובה לשאלה הזאת כל פעם ששואלים אותן, בכל במה?

רביב סובול: תשאל אותנו, למה אתה שואל את החברות.

רן מלמד: הם לא רוצים לענות.

רביב סובול: צריך להבין שמדובר באוכלוסייה שמשך עשרות שנים היה נוח לתייג אותה בצורה מסוימת ואף אחד לא נכנס באמת לבדוק מה בדיוק נעשה שם?

רביב סובול: מי האנשים?

רביב סובול: מה הצרכים שלהם?

רביב סובול: מה הקשיים שלהם?

רביב סובול: לאחר עשרות שנים המדינה באה ואומרת, אני רוצה לעשות תכנית שבסה"כ תיטיב עם האנשים האלה, תיתן להם טיפול יחידני, יעמדו קייס-מנג'רים שיתפרו לאנשים תכניות אישיות, שיוכלו לתת להם סיוע במגוון רחב של נושאים.

מרינה סולודקין: ש"ס ו"ישראל ביתנו" צריכים לצאת מהקואליציה.

משה שרוני: מרינה, את הצרה הזאת תני לרה"מ.

רביב סובול: המטרה היא להיטיב עם האוכלוסיות האלה, לתת להם טיפול, לאבחן אותם בצורה מדויקת.

רביב סובול: אין תכנית שלא ראוי להעיר עליה ביקורת, תמיד מי שלא עושה – לא טועה ואנחנו בהחלט, כל מה שאנחנו עושים מאז שנכנסה התכנית זה להכניס בה שינויים כיוון שמדובר בפיילוט.

רביב סובול: ולכן אני חושב שמה שנכון זה לתת לשינויים לעבוד, לראות את התוצאה שלהם, מי שילך ויסגור את התכנית, בסה"כ בסופו של יום יפגע באוכלוסיות החלשות.

מרינה סולודקין: להרוס אותם שוב.

רביב סובול: כי בראש ובראשונה צריך לסייע להם.

אליהו ישי: אני באמת שומע את הדברים שנאמרו פה ונאמרים מרגע שהתכנית קמה.

אליהו ישי: אני מוכרח לומר לפחות בעניין של האוצר לגבי השינויים, הן ועדת טמיר והן השינויים הנוספים, האוצר קיבל וקידם.

אליהו ישי: יש את הדמוקרטיה להשמה בפועל, להוריד אותה לשטח, זה אני לא יכול להאשים את האוצר.

אליהו ישי: אני לא אחזור על דברים שאמרתי בתחילת הדיון, אבל שאלו אותי מתי התהליך יקרה, איך זה יקרה, אז אני גם הודעתי שאני נגד התכנית, הודעתי שצריכים לסיים אותה, הודעתי שצריך תכנית חדשה לצעירים וכד'.

אליהו ישי: כל זה גם הודעתי לבג"צ, אבל התכנית היא מוגנת בתהליך של סגירת תכנית כזאת, ופתיחת תכנית חדשה היא תהליך.

אליהו ישי: לוחות הזמנים, זה בית המחוקקים, זה כנסת ישראל.

רן מלמד: התכנית מוארכת בשנה או לא?

אליהו ישי: אני לא מאריך את התכנית, אני הולך לסגור את התכנית הקיימת כדי לפתוח תכנית חדשה.

אליהו ישי: והתכנית החדשה היא כמובן תקבל את הפרמטרים שלה עפ"י מה שממשלת ישראל תאשר ואני אומר שכנסת ישראל בסופו של דבר גם כן תאשר.

אליהו ישי: זה תהליך של פרוצדורה די ארוכה לשנות חוק בכנסת.

אליהו ישי: כולם יודעים איך זה וכמה זמן לוקח.

אליהו ישי: אני את דעתי אמרתי, אני מוביל אותה כבר זמן רב, אני פועל בעקביות עפ"י התכנית שבה אני מאמין.

מוחמד ברכה: אדוני השר, כשהנושא יתגבש, אתה תהיה מוכן לחזור לוועדה כדי להציג את זה?

משה שרוני: תשמע את הסיכום, סבלנות קצת.

מוחמד ברכה: אני מקלקל לך את הסיכום.

משה שרוני: אתה לא מקלקל, אתה מפריע.

אליהו ישי: אני אמרתי את הדברים ביום כניסתי למשרד, אני אומר את הדברים האלה שוב ושוב, אני אומר אותם גם היום.

אליהו ישי: אני מקווה מאוד שזה ייגמר כמה שיותר מהר.

אליהו ישי: מצד שני, אדוני היו"ר, מתי שאני אוזמן, אני אבוא בשמחה רבה לוועדה החשובה הזאת ואני אומר את דעתי בכל מקום ואני מקווה שבעזרת השם באמת נצליח ליישם את המטרות שלנו לטובת האוכלוסיות החלשות ולטובת הציבור.

תודה רבה.  לסיכום: הוועדה מברכת על תכנית הממשלה לשילוב מקבלי גמלת הבטחת הכנסה בשוק העבודה.

תודה רבה.  לסיכום: הוועדה מאמצת את קביעתו של שר התמ"ת מלשלול גמלת הבטחת הכנסה ממועמדים לעבודה מעל גיל 45.

תודה רבה.  לסיכום: הוועדה מאמצת את עמדתו של השר לפטור קבוצות אוכלוסיות מסוימות מהשתתפות בתכנית כזו מבני 55 ומעלה ללא רקע תעסוקתי קודם, אנשים עם מוגבלות קשה ללא רקע תעסוקתי, ועוד.

תודה רבה.  לסיכום: הוועדה רושמת לפניה את הודעתו של השר המשחררת את המרכזים שהפעילו את תכנית ויסקונסין מאחריות לכישלון התכנית שכן הם פעלו בהתאם לחוק, להנחיות ולנהלים שקבעה הממשלה.

תודה רבה.  לסיכום: תודה רבה, הישיבה נעולה.